Document ID: 31976R1519

31976R1519
L 169/40
SLUŽBENI LIST EUROPSKE UNIJE
UREDBA VIJEĆA (EEZ) br. 1519/76
od 24. lipnja 1976.
o uvozu posija i ostalih ostataka dobivenih prosijavanjem, mljevenjem ili drugom obradom određenih žitarica podrijetlom iz Alžira
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegove članke 43. i 113.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da su Sporazum o suradnji između Europske ekonomske zajednice i Narodne Demokratske Republike Alžira i Privremeni sporazum (2) o prethodnoj primjeni određenih odredbi Sporazuma o suradnji potpisani 26. travnja 1976.;
budući da se, na temelju članka 21. Sporazuma o suradnji i članka 14. Privremenog sporazuma, uz uvjet da Alžir uvede posebnu pristojbu na izvoz posija i ostataka dobivenih prosijavanjem, mljevenjem ili drugom obradom žitarica, osim kukuruza ili riže obuhvaćenih tarifnim brojem 23.02 A II Zajedničke carinske tarife, promjenjiva komponenta uvozne pristojbe umanjuje za iznos jednak 60 % prosjeka promjenjivih komponenti pristojbi na predmetni proizvod za tri mjeseca koji prethode mjesecu u kojem je taj iznos utvrđen, a fiksna se komponenta ne primjenjuje;
budući da se ta posebna pristojba na izvoz mora odraziti na uvoznu cijenu ovih proizvoda u Zajednici;
budući da, kako bi se osigurala ispravna primjena ovih sporazuma, treba usvojiti mjere koje zahtijevaju od uvoznika da u vrijeme uvoza posija, mekinja i ostalih ostataka podnese dokaze da je Alžir naplatio posebnu izvoznu pristojbu;
budući da, u skladu s, između ostalog, Sporazumom u obliku razmjene pisama koje se odnose na članak 21. Sporazuma o suradnji i članak 14. Privremenog sporazuma između Europske ekonomske zajednice i Narodne Demokratske Republike Alžira o uvozu posija i mekinja podrijetlom iz Alžira u Zajednicu (3), ovi Sporazumi zahtijevaju detaljna pravila za njihovu primjenu,
DONIJELO JE OVU UREDBU:
Članak 1.
Promjenjiva komponenta pristojbe na uvoz posija, mekinja i ostalih ostataka dobivenih prosijavanjem, mljevenjem ili drugom obradom žitarica, osim krumpira ili riže, obuhvaćenih tarifnim brojem 23.02 A II Zajedničke carinske tarife i podrijetlom iz Alžira izračunava se u skladu s člankom 2. Uredbe Vijeća (EEZ) br. 2744/75 od 29. listopada 1975. o uvozno-izvoznom sustavu za proizvode dobivene od žitarica i riže (4), i umanjuje se za iznos jednak 60 % prosječnih promjenjivih komponenti pristojbi na predmetni proizvod za tri mjeseca koji prethode mjesecu u kojem je taj iznos utvrđen.
Članak 2.
Članak 1. primjenjuje se na sav uvoz za koji uvoznik može predočiti dokaz da je Alžir naplatio posebnu izvoznu pristojbu u skladu s člankom 21. Sporazuma o suradnji ili s člankom 14. Privremenog sporazuma.
Članak 3.
Detaljna pravila za primjenu ove Uredbe, a posebno u pogledu utvrđivanja iznosa za koji se pristojba mora umanjiti, usvajaju se u skladu s postupkom utvrđenim u članku 26. Uredbe (EEZ) br. 2727/75.
Članak 4.
Ne primjenjuje se fiksna komponenta pristojbe na uvoz posija, mekinja i ostalih ostataka dobivenih prosijavanjem, mljevenjem ili drugom obradom žitarica, osim kukuruza ili riže, obuhvaćenih tarifnim brojem 23.02 A II Zajedničke carinske tarife, podrijetlom iz Alžira.
Članak 5.
Ova Uredba stupa na snagu na dan stupanja na snagu Sporazuma u obliku razmjene pisama koji se odnosi na članak 21. Sporazuma o suradnji i članak 14. Privremenog sporazuma između Europske ekonomske zajednice i Narodne Demokratske Republike Alžira o uvozu posija i mekinja podrijetlom iz Alžira u Zajednicu.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. lipnja 1976.

Labels: 2
17
3
18
15